ประชุม APEC Health Week วันแรกสมาชิก 21 เขตเศรษฐกิจ ยกประเด็นเด็กเกิดน้อยส่อกระทบสังคมเศรษฐกิจระยะยาว
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวในการเปิดการประชุมข้อหารือเชิงนโยบายประเด็นครอบครัวคุณภาพภายในการประชุม APEC Health Week ที่จัดขึ้นวันนี้เป็นวันแรก ว่าปัจจุบันสมาชิกเอเปคทั้ง 21 เขตเศรษฐกิจ ประกอบด้วย ออสเตรเลีย แคนาดา ญี่ปุ่น เกาหลีใต้ จีน จีนฮ่องกง จีนไทเป นิวซีแลนด์ สหรัฐอเมริกา บรูไนดารุสซาลาม อินโดนีเซีย มาเลเซีย สิงคโปร์ ฟิลิปปินส์ ชิลี เม็กซิโก ปาปัวนิวกินี เปรู รัสเซีย เวียดนาม และไทย พบว่ามีถึง 17 เขตเศรษฐกิจที่กำลังเผชิญกับปัญหาโครงสร้างประชากรคือ มีอัตราการเจริญพันธุ์โดยรวมต่ำกว่าอัตราการทดแทน ทำให้จำนวนประชากรมีแนวโน้มลดลงส่งผลกระทบต่อเศรษฐกิจในระยะยาว ประเทศไทยเป็นหนึ่งในเขตเศรษฐกิจที่กำลังเผชิญกับปัญหานี้ โดยปัจจุบันไทยมีประชากรราว 66 ล้านคน เข้าสู่สังคมสูงอายุแล้ว และกำลังเข้าสู่สังคมสูงอายุโดยสมบูรณ์ในไม่ช้า มีอัตราการเจริญพันธุ์รวม 1.49 ในปี 2564 ต่ำกว่าระดับทดแทนที่จะอยู่ที่ 1.6 ส่งผลให้ประชากรวัยทำงานต้องอุ้มชูดูแลทางสังคมวัยเด็กและผู้สูงอายุ ถ้าเป้า 40 ปีข้างหน้าวัยทำงานจะลดลง 15 ล้านคนแต่มีผู้สูงอายุเพิ่มขึ้น 12 ล้านคนทำให้กระทบเศรษฐกิจสังคมและการเงินการคลังของประเทศ วันนี้จึงถือเป็นโอกาสสำคัญที่สมาชิกเขตเศรษฐกิจเอเปคจะได้แลกเปลี่ยนสถานการณ์และหารือสร้างฉันทามติเพื่อแก้ไขปัญหาโดยมีเจ้าหน้าที่ด้านสาธารณสุข ผู้เชี่ยวชาญด้านการวางแผนครอบครัว ภาคประชาสังคม สถาบันการศึกษา องค์กรระหว่างประเทศและภาคเอกชนของแต่ละเขตเศรษฐกิจเอเปคเข้าร่วมด้านนายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ประเทศไทยเป็นหนึ่งในประเทศที่มีอัตราเจริญพันธุ์รวมต่ำที่สุดในโลก จากข้อมูล World Population Prospect 2022 พบปี 2564 มีเพียง 20 ประเทศที่ต่ำกว่าประเทศไทย ทั้งนี้ ประเทศไทยมีการนำเสนอโครงการครอบครัวคุณภาพ Smart Families โดยมีการออกกฎหมายและนโยบายต่างๆ คือนโยบายและยุทธศาสตร์พัฒนาอนามัยเจริญพันธุ์แห่งชาติฉบับที่ 2 ส่งเสริมการเกิดที่มีความพร้อม ส่งเสริมการเลี้ยงดูเด็กที่เกิดมาให้เติบโตได้เต็มศักยภาพ มีการออก พ.ร.บ.ป้องกันและแก้ปัญหาการตั้งครรภ์ในวัยรุ่น อายุ 15-19 ปี ที่ตั้งเป้าลดอัตราคลอดในวัยรุ่นเหลือไม่เกิน 1.5 ต่อพันประชากร ภายในปี 2570 พร้อมช่วยลดปัญหาการหลุดจากรับศึกษาและสวัสดิการ